Makelaar wil polisse skuif oor kontrakte net in Engels is(Argieffoto: pixabay) ŉ Finansiële raadgewer van Pretoria sê hy gaan sy kliënte se beleggings van miljoene rande by Old Mutual begin wegskuif, omdat dié maatskappy kontrakte vir nuwe produkte uitsluitlik in Engels beskikbaar stel. Die makelaar, met jarelange ondervinding in die bedryf, wil nie sy naam genoem hê nie om sy kliënte te beskerm. “Ek het in my 35 jaar in die bedryf nog nooit ŉ Engelse mens gesien wat ŉ Afrikaanse kontrak onderteken nie. Tog word daar van Afrikaanse mense verwag om ŉ Engelse kontrak te onderteken,” sê hy. Verskeie van sy kliënte is ouer mense en nie Engels magtig nie – veral nie op ŉ vlak waarop ŉ kontrak geskryf is nie. Hy sê daar kan ook nie aangeneem word dat alle produkadviseurs regsadviseurs is wat ŉ kwessie in verstaanbare terme aan iemand kan verduidelik nie. “Ek werk baie met ouer kliënte – dikwels 75 en ouer. Sommige van hulle kan hulself dalk help in Engels, maar kan dit nie lees nie – nie eens ŉ gewone boek of koerantberig in Engels nie, wat nog van ŉ kontrak,” sê hy. Vir hom is dit ŉ beginselsaak waaroor hy só sterk voel dat hy gaandeweg sy kliënte se polisse aan die maatskappy gaan begin onttrek. “Ons het weens die Covid-19-pandemie die afgelope twee jaar gebars om polisse op die boeke te hou,” sê hy. “Byna 80% van die besigheid wat ek ingegee het, was by Old Mutual. Dit is ŉ ontsaglike groot maatskappy. Ek gaan egter my besigheid begin wegskuif na maatskappye wat vra of jy ŉ kontrak in Engels of Afrikaans wil aangaan. “Dit is honderde miljoene rande wat ek wil skuif. Ek kan dit egter nie oornag doen nie, want daar is baie kliënte betrokke.” Uit korrespondensie met Old Mutual blyk dit dat kommunikasie oor bestaande produkte soos Flexi, Max Investments en Greenlight steeds in Afrikaans beskikbaar is. ŉ Nuwer produk, soos die maatskappy se Protect-polis, kan egter nie in Afrikaans verskaf word nie. Die makelaar sê hy het groot begrip dat ŉ maatskappy soms vinnig met sy klante wil kommunikeer en dat dié korrespondensie dan in Engels is. Daarteen het hy ook geen beswaar nie. Hy sê dit is egter uiters belangrik dat ŉ kliënt die kontrak wat hy aangaan, behoorlik verstaan. ŉ Woordvoerder van Old Mutual sê die maatskappy besef dat die land 11 amptelike tale het en probeer dus altyd, waar moontlik, om met kliënte en makelaars in hul voorkeurtaal te kommunikeer – of dit nou tydens formele gesprekke of deur die oproepsentrum is. “Ons vorms, kontrakte en polisse is egter op die oomblik net in Engels beskikbaar, omdat dit ons maatskappy se voorkeurtaal vir sakekommunikasie is,” het die maatskappy in antwoord op Maroela Media se navraag gesê. “Dit is nie om teen enigiemand te diskrimineer wie se eerste taal nie Engels is nie, maar hoofsaaklik omdat dit ons help om ons kommunikasiestandaard konsekwent, eenvoudig, professioneel en in duidelike taal te hou.” Afrikaans as regstaal Dr. Annelise de Vries, ŉ dosent in Afrikaans en vakhoof: tale in die Fakulteit Opvoedkunde by Akademia, sê in ŉ kontrak is taal uiters belangrik. De Vries het haar doktorsgraad in toegepaste linguistiek behaal, met die fokus op forensiese linguistiek en taalbeplanning in die Suid-Afrikaanse regstelsel. Sy sê kontrakte bestaan uit taalhandelinge wat uiteindelik uitgevoer gaan word. “Die uitvoer van dié taalhandelinge ontketen dikwels dispute, waarna daar dan weer na die taalgebruik van die taalhandelinge terugverwys moet word om dié dispute by te lê.” Sy verwys onder meer na dispute oor versekeringskontrakte wat sakeonderbreking – weens die Covid-19-pandemie – dek en sommige versekeringsmaatskappye wat daarvan beskuldig is dat sakeonderbrekingsversekeringskontrakte dubbelsinnige gegewens bevat oor dekking tydens ŉ pandemie. Die gevolg was dat polishouers nie kon eis nie. “Hierdie is ŉ voorbeeld van hoe belangrik taal in ŉ kontrak is en indien jy nie die taal waarin die kontrak geskryf is behoorlik – tot op die letter – verstaan nie, kan dit jou as verbruiker benadeel.” Sy waarsku dat indien Afrikaans nie meer in die domein van die versekeringswese gebruik word nie, dit die gebruik- en ekonomiese waarde van die taal verminder en dat dit ŉ negatiewe spiraaleffek op hoër- en basiese onderwys in die taal het. Internasionale navorsing wat die uitwerking van ŉ tekort aan meertaligheid in die ekonomie ondersoek het, het onder meer bevind dat meertaligheid ŉ bykomende waarde van 35% in die dienstesektor kan byvoeg. Die navorsing het ook bevind wat e-handel betref wil “klante in hul eie taal bedien word. Hulle voel dit is veiliger om in hul eie taal te koop.” Die makelaar met wie Maroela Media gesels het, sê hy gaan sy kliënte voortaan ook inlig oor watter maatskappye kontrakte in Afrikaans beskikbaar stel en dat hulle dit in ag kan neem wanneer hulle ŉ besluit oor ŉ produk maak. Hy sê verskeie ander beleggingsmaatskappye doen boonop groot moeite om te verseker hul webwerwe is meertalig. “Engelssprekendes kan hulle speelgoed uit die kot gooi en sê hulle soek nie ŉ Afrikaanse kontrak nie, maar ŉ Afrikaanse mens durf dit nie sê nie,” sê hy.